**RHAGFYR 19**

**Eisteddfod Llangollen yn Lansio Rhaglen 2020**

Yr wythnos hon, fe fydd **Eisteddfod Gerddorol Ryngwladol Llangollen** yn cyhoeddi ei raglen ar gyfer 2020 (7-12 Gorffennaf 2020), gan hefyd agor ei system archebu cynnar ar gyfer y Nadolig.

Mae’r dathliad unigryw o heddwch a harmoni rhyngwladol yn dychwelyd am y 74ain tro, gyda pherfformiadau a chystadlaethau dyddiol gan rai o artistiaid a chorau gorau’r byd, cyn dod i ben llanw gyda gwobr fawreddog Côr y Byd.

Dywedodd Cyfarwyddwr Artistig yr Eisteddfod Ryngwladol, Edward-Rhys Harry, “Rydym yn falch iawn o lansio ein rhaglen o ragoriaeth gerddorol ac amrywiaeth rhyngwladol. Mae’n nod cyson gennym i ddod ag artistiaid cerddorol a dawns gorau’r byd ynghyd yma yng Nghymru, i berfformio yn ysbryd cyfeillgarwch.

“Mae’r digwyddiadau dyddiol yn adlewyrchu ein gweledigaeth o hybu heddwch trwy gerddoriaeth ac mae’r cyngherddau nos yn cynnig rhywbeth i bawb.”

Agorir rhaglen cyngherddau 2020 ddydd Mawrth 7fed Gorffennaf gyda dau o fawrion y byd canu clasurol, **Aled Jones a Russell Watson**. Ar nos Fercher 8fed Gorffennaf fe fydd **Fusion**, gydag ymddangosiad gan y **Manchester Collective** a’u sioe ***Sirocco***, yn cynnig noson unigryw gyda naws yr Eisteddfod Ryngwladol yn ei hanfod wrth i elfennau cerddorol o ddiwylliannau gwahanol eistedd ochr yn ochr. Fe fydd brenhines ‘Soul’ Prydain, **Beverley Knight**, yn perfformio yn Llangollen am y tro cyntaf ar y nos Wener lle disgwylir sioe fyrlymus. Yr enillwyr gwobrau BRIT, **James Morrison** a **Will Young**, fydd ar frig lein-yp Llanfest 2020, mewn diweddglo gwych arall i wythnos yr Eisteddfod.

Croesawir dros 4,000 o berfformwyr i’r ŵyl flynyddol dros wythnos yr Eisteddfod, sy’n ddathliad cywrain o gerddoriaeth, diwylliant, creadigrwydd a chydweithio rhyngwladol. Mae’n hwb allweddol i dwristiaeth ddiwylliannol Gogledd Cymru gan ddenu dros 35,000 o ymwelwyr bob blwyddyn.

Mae lein-yp y cyngherddau nos yn cynnwys:

**Nos Fawrth 7fed Gorffennaf - Back in Harmony: Aled Jones a Russell Watson**

Yn dilyn eu taith llwyddiannus *In* *Harmony* yn 2019, daw dau o leisiau mawr y byd clasurol ynghyd i gyflwyno noson sy’n arddangos cyfoeth o emynau, caneuon operatig a chaneuon poblogaidd - o’r gampwaith gyffrous *Funiculì, Funiculà* i’r heddychlon *The Lord is My Shepherd*.

**Nos Fercher 8fed Gorffennaf - Fusion: Uniting Cultures Through Music**

**£25**

Wrth graidd yr Eisteddfod Ryngwladol mae dathliad o ddiwylliannau gwahanol sy’n dod at ei gilydd trwy gerddoriaeth a dawns. Fe fydd y gyngerdd hudolus yma wedi selio ar y thema ‘undod’, a bydd sawl elfen gerddorol o wledydd gwahanol yn gwau at ei gilydd.

Fe fydd ail ran y noson yn cynnwys ymddangosiad gan Manchester Collective gyda rhan arbennig o’u sioe lwyddiannus, *Sirocco*, gwead trydanol o Gerddoriaeth Glasurol Orllewinol a rhythmau Affrica.

**Nos Iau 9fed Gorffennaf – Cyngerdd i Heddwch**

**£27/£20**

Fe fydd Cyngerdd i Heddwch, sy’n digwydd am y tro cyntaf erioed, yn pwysleisio gwerthoedd sylfaenol yr Eisteddfod Ryngwladol - heddwch rhyngwladol, ewyllys da a dealltwriaeth. Yn y cyngerdd egnïol a dyrchafol hwn bydd Terry Waite CBE yn cyflwyno Gorymdaith y Cenhedloedd, cyflwynir y Neges Heddwch blynyddol, Gwobr Heddwch y Rotary a bydd perfformiadau gan gyfranwyr rhyngwladol a gwesteion arbennig.

**Nos Wener 10fed Gorffennaf – BK25: Beverley Knight**

**£40/£35**

Yn ei hymddangosiad cyntaf yn Llangollen, fe fydd brenhines ‘Soul’ Prydain, **Beverley Knight**, yn meddiannu’r llwyfan nos Wener mewn sioe egnïol a byrlymus.

Gyda thair gwobr MOBO a gwobr Cyrhaeddiad Bywyd gan yr Urban Music Awards o dan ei belt, mae Beverley yn fwyaf adnabyddus am ei senglau byd enwog *Greatest Day, Shoulda Woulda Coulda* a *Come As You Are*, a hefyd am ei hymddangosiadau yn sioeau West End *The Bodyguard* a *Memphis*.

**Sadwrn 11eg Gorffennaf - Côr y Byd**

**£30/£25**

Paratowch am noson i’w chofio gyda cherddoriaeth, dawns a lleisiau corawl gorau’r byd. Fe fydd corau rhagorol yn perfformio a’n mynd benben am Dlws Pavarotti a theitl Côr y Byd. Coronir hefyd Bencampwyr Dawns y Byd, ynghyd â Llais Rhyngwladol y Dyfodol Pendine, sy’n cael ei ychwanegu i gyngerdd nos Sadwrn am y tro cyntaf.

**Llanfest gyda James Morrison a Will Young**

**£49.50**

Daw Llangollen 2020 i ben gyda Gŵyl Llanfest ar y dydd Sul. Ar frig y lein-yp fydd yr enillwyr Gwobrau BRIT, James Morrison a Will Young, gyda’r ddau artist yn cyflwyno setiau unigol o’u caneuon fwyaf poblogaidd a deunydd o’u halbymau diweddaraf. Mae Llanfest wedi sefydlu ei hun fel un o hoff wyliau'r haf erbyn hyn, gyda llwyfannau agored yn arddangos cerddoriaeth fyw trwy gydol y dydd, ac awyrgylch ymlaciol i gefndir bendigedig Dyffryn Dyfrdwy.

Mae archebu cynnar ar gyfer holl gyngherddau’r ŵyl yn agor o 9.30yb ddydd Llun 9fed Rhagfyr i Ffrindiau’r Eisteddfod a’r rhai sy’n dymuno archebu tocyn wythnos i’r Ŵyl. Bydd gweddill y tocynnau ar gael i’r cyhoedd o 9.30am ddydd Mawrth 17eg Rhagfyr ar lein o www.llangollen.net neu trwy’r Swyddfa Docynnau. Gellir cofrestru fel Ffrind i’r Eisteddfod yn ystod y cyfnod archebu cynnar i gael mynediad i’r tocynnau blaenoriaeth, trwy alw’r Swyddfa Docynnau ar 01978 862001.

**-DIWEDD-**

**Am fwy o wybodaeth, delweddau neu i drefnu cyfweliad, cysylltwch â Claire Bennett ar 01244 320677 neu****Claire@dewinter.agency****.**

**Nodiadau i Olygyddion:**

Am y newyddion diweddaraf am yr wyl, ewch i

Twitter @llangollen\_Eist

Instagram @Llangollen\_eisteddfod a @Llan\_fest,

Facebook Llangollen International Musical Eisteddfod

Mae Eisteddfod Gerddorol Ryngwladol Llangollen yn ŵyl flynyddol o gerddoriaeth, dawns a diwylliant rhyngwladol sy’n cynnwys cystadlaethau sy’n arddangos corau a grwpiau dawns o bedwar ban byd. Mae’n denu tua 4,000 o berfformwyr bob blwyddyn a chyn nifer a 35,000 o ymwelwyr dros yr wythnos. Caiff ei hystyried fel un o wyliau fwyaf blaenllaw’r byd ac mae Eisteddfod Gerddorol Ryngwladol Llangollen hefyd wedi cael ei henwebu ar gyfer sawl gwobr, gan gynnwys y Wobr Nobel am Heddwch. Tywysog Cymru sy’n noddi’r ŵyl a Syr Terry Waite CBE yw’r Llywydd.

[www.llangollen.net](http://www.llangollen.net)

Mae’r Eisteddfod Ryngwladol yn elusen a gefnogir gan Gyngor Celfyddydau Cymru, Llywodraeth Cymru a’r Loteri Genedlaethol. Mae noddwyr yn cynnwys Kronospan, Linguassist, Pendine Arts and Community Trust, Denbighshire County Council, Westminster Stone, SG Estates a Wrexham Lager.